Ο κανονισμός (ΕΕ) αριθ. 1408/2013 θεσπίζει κανόνες σχετικά με τις ενισχύσεις μικρής κλίμακας (γνωστές ως ήσσονος σημασίας) οι οποίες χορηγούνται σε επιχειρήσεις που δραστηριοποιούνται στην πρωτογενή παραγωγή γεωργικών προϊόντων. Προσδιορίζει το όριο των ενισχύσεων αυτών και τους όρους που πρέπει να πληρούν έτσι ώστε να μην επηρεάζουν τις συναλλαγές μεταξύ των κρατών μελών της Ευρωπαϊκής Ένωσης (ΕΕ) ούτε να νοθεύουν ή να απειλούν να νοθεύσουν τον ανταγωνισμό. Ο κανονισμός (ΕΕ) αριθ. 1408/2013, ο οποίος εντάσσει τις τροποποιήσεις του κανονισμού (ΕΕ) 2024/3118, προβλέπει τα εξής. Ένα κράτος μέλος μπορεί να χορηγεί ενισχύσεις έως και 50 000 ευρώ σε έναν συγκεκριμένο δικαιούχο για οποιαδήποτε περίοδο τριών ετών. Το σωρευτικό χορηγούμενο ποσό ενίσχυσης ήσσονος σημασίας δεν πρέπει να υπερβαίνει το 2 % της ετήσιας αγροτικής παραγωγής του κράτους μέλους ("εθνικό ανώτατο όριο"). Η περίοδος αναφοράς παρατείνεται από το 2012-2017 στο 2012-2023 για να ληφθεί υπόψη η αυξημένη αξία της γεωργικής παραγωγής τα τελευταία χρόνια, αυξάνοντας έτσι το εθνικό ανώτατο όριο για όλα τα κράτη μέλη. Ο δικαιούχος πρέπει να δραστηριοποιείται στον τομέα της πρωτογενούς παραγωγής γεωργικών προϊόντων (π.χ. ζώντων ζώων, φρούτων ή λαχανικών). Πρέπει να υπάρχει διαφάνεια όσον αφορά το ποσό της ενίσχυσης, δηλ. να μπορεί να καθοριστεί ποσοτικά εκ των προτέρων. Θα προβλεφθεί υποχρεωτικό κεντρικό μητρώο σχετικά με τις ενισχύσεις ήσσονος σημασίας σε εθνικό επίπεδο ή σε επίπεδο ΕΕ από την με σκοπό τη μείωση του διοικητικού άχθους και την αύξηση της διαφάνειας. Οι ενισχύσεις που πληρούν τους εν λόγω όρους δεν θεωρείται ότι αποτελούν κρατικές ενισχύσεις κατά την έννοια του άρθρου 107 παράγραφος 1 της Συνθήκης για τη λειτουργία της Ευρωπαϊκής Ένωσης και, ως εκ τούτου, δεν χρειάζεται να τίθενται υπόψη της Ευρωπαϊκής Επιτροπής. Οι ενισχύσεις ήσσονος σημασίας μπορούν να σωρεύονται με κρατικές ενισχύσεις [π.χ. σύμφωνα με τον κανονισμό (ΕΕ) 2022/2472 για τις κρατικές ενισχύσεις στον γεωργικό και τον δασονομικό τομέα — βλ. σύνοψη], υπό την προϋπόθεση ότι το συνολικό ποσό της ενίσχυσης δεν υπερβαίνει το μέγιστο ποσοστό ενίσχυσης/ποσό ενίσχυσης που επιτρέπεται για την εν λόγω ενίσχυση σύμφωνα με τους κανόνες περί κρατικών ενισχύσεων. Οι ενισχύσεις ήσσονος σημασίας για τον γεωργικό τομέα μπορούν επίσης να σωρεύονται με ενισχύσεις ήσσονος σημασίας για άλλους τομείς (π.χ. όταν ένας δικαιούχος δραστηριοποιείται τόσο στην πρωτογενή γεωργική παραγωγή όσο και σε έναν ή περισσότερους από τους τομείς που εμπίπτουν στο πεδίο εφαρμογής του κανονισμού (ΕΕ) 2023/2831 (βλ. σύνοψη) οι ενισχύσεις ήσσονος σημασίας που χορηγούνται για τη γεωργική παραγωγή μπορούν να σωρεύονται με ενισχύσεις ήσσονος σημασίας που χορηγούνται για άλλους τομείς ή δραστηριότητες μέχρι το σχετικό ανώτατο όριο που ορίζεται στον εν λόγω κανονισμό). Ορισμένες μορφές ενισχύσεων δεν είναι επιλέξιμες ως ενισχύσεις ήσσονος σημασίας: οι ενισχύσεις το ύψος των οποίων καθορίζεται βάσει της τιμής ή της ποσότητας των προϊόντων που διατίθενται στην αγορά· οι ενισχύσεις που συνδέονται άμεσα με τις εξαγόμενες ποσότητες, τη δημιουργία και τη λειτουργία δικτύου διανομής ή άλλες τρέχουσες δαπάνες συνδεόμενες με εξαγωγικές δραστηριότητες· οι ενισχύσεις που χορηγούνται υπό τον όρο της χρησιμοποίησης εγχώριων προϊόντων αντί των εισαγομένων.